જેમને ટેસ્ટ ના ગમતી હોય તેવા ક્રિકેટરોને તો તેનાથી દૂર જ રાખો
ભારતીય માસ્ટર બ્લાસ્ટરે બાળકો સાથે સમય વીતાવવા શ્રીલંકાનો પ્રવાસ પડતો મુક્યો ઃ અર્જુનને ક્રિકેટમાં અને સારાને મેડિકલમાં રસ છે
કોઇ પણ ક્રિકેટરને ટેસ્ટ ક્રિકેટની પસંદગી કરવા માટે બળજબરીથી ફરજ પાડવી ના જોઇએ તેમ ભારતનો લેજન્ડરી બેટ્સમેન તેંડુલકર માને છેે. તેંડુલકરે ભારપૂર્વક જણાવ્યું કે, જો કોઇ ક્રિકેટરને ટેસ્ટ ક્રિકેટ પ્રત્યે પ્રેમ હોય તે આપમેળે જ તેમાં સફળતા મેળવવા તૈયારી કરીને આગળ વધશે પણ આ માટે કોઇને ફરજ પાડવી ના જોઇએ. જેમને ટેસ્ટ ક્રિકેટ પસંદ જ નથી, તેવા લોકોને તો ટેસ્ટથી દૂર જ રાખવા જોઇએ.
તેંડુલકર ૧૮૮ ટેસ્ટમાં ૧૫,૪૭૦ રન ફટકારી ચુક્યો છે. યુવા ક્રિકેટરોમાં ટેસ્ટની લોકપ્રિયતા વધારવા માટે પ્રયાસો થઇ રહ્યા છે ત્યારે તેંડુલકરે પોતાનો મત વ્યક્ત કરતાં કહ્યું કે, ટેસ્ટ ક્રિકેટ તરફનો પ્રેમ, તેના તરફનું ખેંચાણ વ્યક્તિના અંદરથી જ આવતું હોય છે. ટેસ્ટ ક્રિકેટના ગમવા માટે કોઇ ફોર્મ્યુલાને અનુસરવાની નથી કે તમે કેટલીક ચીજો કરો એટલે તમને ટેસ્ટ ક્રિકેટ ગમવા માંડે.
પોતાનું ઉદાહરણ આપતાં તેંડુલકરે કહ્યું કે, હું જ્યારે નાનો હતો ત્યારે મારૃ એક જ ધ્યેય હતું કે મારા દેશ માટે રમવું. મારા માટે આ લક્ષ્યને સિધ્ધ કરવું સૌથી મહત્વની અને પાયાની બાબત હતી. જે માટે મારે ટેસ્ટ ક્રિકેટ રમવું હતુ અને તેમાં સારો દેખાવ કરવો હતો. આ કારણથી હું સતત મારા લક્ષ્યને ધ્યાનમાં રાખીને તૈયારી કરતો રહેતો હતો.
મારા લક્ષ્યની પુર્તિ માટે હું જ્યારે જ્યારે પ્રેક્ટિસ કરવાઉતરતો ત્યારે મારા કોચ કહે તેટલી સખત મહેનત કરવા તૈયાર રહેતો હતો, તેમ જણાવતા તેંડુલકરે ઊમેર્યું કે, મારે બધી મહેનત કરી છુટવી હતી અને હું ભારતીય ટીમનો સભ્ય બનવા માંગતો હતો. જો કે આજના ક્રિકેટ જગતમાં ઘણા એવા ખેલાડીઓ છે કે જેઓ એમ માને છે કે, જો હું ટેસ્ટ ક્રિકેટ રમતો નથી તો મારે કંઇ ગુમાવવાનું નથી. આવી વિચારસરણીવાળા ખેલાડીઓને તમારે તે જે ચીજ ન કરવા ઇચ્છતો હોય તે કરવાની ફરજ ન પાડવી જોઇએ.
એક મુલાકાતમાં તેંડુલકરે કહ્યું કે, જો કોઇને ટેસ્ટ ક્રિકેટ રમવાનું ગમે છે તો તે તેમાં સફળતા મેળવવા માટે સખત મહેનત કરશે અને પોતાનું સ્વપ્ન પુરૃ કરવા માટે લોહી-પાણી એક કરી દેશે. જો કોઇને બળજબરીથી ટેસ્ટ ક્રિકેટ પસંદ કરવાની ફરજ પાડવામાં આવે તો તે મને નહીં ગમે. હું તો આવું વિચારતા લોકોને ટેસ્ટ ક્રિકેટથી દૂર જ રાખીશ. જેથી મેચો વધુ રસપ્રદ બની શકે અને તે ફોર્મેટને ચાહનારાઓ વચ્ચે રમાય, જેના કારણે જો રમનારાઓને આનંદ આવશે તો જોનારાઓ તેમાંથી આનંદ પામી શકશે.
દરમિયાનમાં તેંડુલકરે એવી પણ સ્પષ્ટતા કરી હતી કે, તેણે બાળકો સાથે સમય ગાળવા માટે શ્રીલંકા પ્રવાસમાંથી આરામ માંગ્યો હતો. તેણે કહ્યું કે, મેં મારા પરિવાર સાથે સમય ગાળવા મળે તે માટે બોર્ડને વિનંતી કરી હતી. હાલનો સમય શાળાઓમાં વેકેશનનો છે. જો હું શ્રીલંકા જવા માટે ઇચ્છતો હોઉં તો મારે અત્યારથી તૈયારી શરૃ કરી દેવી પડે. મારે હવે સતત ૧૦ મહિના સુધી રમવાનું છે એટલે હું મારા બાળકો સાથે સમય ગાળવા માંગું છું. વેકેશન માણવું અલગ વાત છે અને શાળાના દિવસોએ તેમજ વિકએન્ડસ પર બાળકોની સાથે રહેવું અલગ અહેસાસ છે.
બાળકોને ક્યારેય તેમની કારકિર્દી પસંદ કરવા માટે દબાણ નથી કર્યું તેમ જણાવતા તેંડુલકરે કહ્યું કે, અર્જુન માટે ક્રિકેટ પેશન છે. જ્યારે સારાને મેડીકલ ફિલ્ડ વધુ ગમે છે. મેં તેમને તેમની પસંદગીના ક્ષેત્રોમાં જવા દીધા છે. તેમને ચોક્કસ ક્ષેત્રમાં જવા માટે ક્યારેય દબાણ કર્યું નથી.